FI Euroopan unionin virallinen lehti C 74/4

Kuulemismenettelystä vastaavan neuvonantajan loppukertomus (1)

Kirjekuoret

(AT.39780)

(2015/C 74/04)

Euroopan komissio, jäljempänä ’komissio’, aloitti 10. joulukuuta 2013 asetuksen (EY) N:o 1/2003 (2) 11 artiklan 6 kohdan mukaisen menettelyn yrityksiä Bong AB, Bong Sverige AB, Bong Belgium SA, Bong U.K. Ltd ja Bong GmbH, jäljempänä ’Bong’; GPV France SAS ja Heritage Envelopes Ltd., jäljempänä ’GPV’; Holdham SA, jäljempänä ’Hamelin’; Edlef Bartl Holding GmbH, mayer-network GmbH ja Mayer-Kuvert-network GmbH, jäljempänä ’Mayer-Kuvert’; Printeos, S.A, Tompla Sobre Expres, S.L., Tompla Scandinavia AB, Tompla France SARL ja Tompla Druckerzeugnisse Vertriebs GmbH, jäljempänä ’Tompla’; yhdessä ”osapuolet”, vastaan.

Komissio antoi 18. marraskuuta 2014 asetuksen (EY) N:o 773/2004 (3) 10 a artiklan 2 kohdan mukaisten sovintoon tähtäävien keskustelujen ja sovintoehdotusten esittämisen jälkeen väitetiedoksiannon. Siinä todettiin, että osapuolet olivat osallistuneet Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan yhtenäiseen ja jatkuvaan rikkomiseen.

Rikkominen muodostui asiakkaiden jakamisesta, hintojen koordinoinnista ja valikoimaan/tuoteluetteloon sisältyviä kirjekuoria ja kaikenmuotoisia, -värisiä ja -kokoisia painettuja erityiskirjekuoria (kaupalliset ja/tai kustomoidut) koskevien kaupallisesti arkaluonteisten tietojen vaihdosta. Rikkominen alkoi 8. lokakuuta 2003 (Hamelinin osalta 5. marraskuuta 2003) ja kesti 22. huhtikuuta 2008 saakka.

Osapuolten väitetiedoksiantoon antamat vastaukset vahvistivat, että niille osoitettu väitetiedoksianto vastasi niiden tekemien sovintoehdotusten sisältöä.

Olen tutkinut päätöksen 2011/695/EU 16 artiklan mukaisesti, käsitelläänkö osapuolille osoitetussa päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että osapuolet eivät ole esittäneet minulle pyyntöjä tai valituksia (4), katson, että niiden menettelylliset oikeudet ovat toteutuneet tässä asiassa.

Brysselissä 8. joulukuuta 2014. Wouter WILS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29) (”päätös 2011/695/EU”).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa vaiheessa sovintomenettelyn aikana varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 18 kohta (EUVL C 167, 2.7.2008, s. 1).